**O B R A Z L O Ž E N J E**

**Prijedloga Odluke o visini poreznih stopa**

**godišnjeg poreza na dohodak**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini poreznih stopa godišnjeg porez na dohodak (u daljnjem tekstu: Prijedlog odluke) sadržan je u članku 19.a stavku 1. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa za plaćanje godišnjeg poreza na dohodak;

kao i odredba članka 35. Zakona o lokalnoj i područnoj (regionalnoj) samoupravi (NN br. 33/01, 60/01 - vjerodostojno tumačenje, 129/05, 109/07, 125/08, 36/09,150/11, 144/12 i 19/13-pročišćeni tekst, 137/15-ispravak, 123/17, 98/19, 144/20) i članka 48. Statuta Grada Sinja („Službeni glasnik Grada Sinja“ broj 2/21).

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN** Hrvatski sabor je na sjednici održanoj 28. rujna 2023. donio *Zakon o izmjenama i dopunama Zakona o porezu na dohodak* (u nastavku: Zakon). Zakon je objavljen u Narodnim novinama broj 114 od 4. listopada 2023. godine, a stupio je na snagu 5. listopada 2023. godine.

Zakonom je, u bitnome, ukinut *prirez porezu na dohodak* te je umjesto njega jedinicama lokalne samouprave omogućeno da na visinu poreznog opterećenja dohotka poreznih obveznika prvotno utječu putem određivanja visine općih poreznih stopa koje se primjenjuju prilikom oporezivanja dohotka. Osim navedenoga, Zakonom je povećan osnovni osobni odbitak, ali u tako neznatnoj mjeri da se učinak tog povećanja na prosječnim plaćama građana izražava u jednoznamenkastim iznosima.

Uzimajući u obzir relevantne porezno-pravne činjenice koje su se promijenile temeljem samoga Zakona kao i činjenicu da su porezni obveznici poreza na dohodak u Gradu Sinju odavno oslobođeni plaćanja prireza, jednostavnom analizom dolazi se do zaključka da **intervencija Vlade Republike Hrvatske i njezine parlamentarne većine u Hrvatskom saboru, sama po sebi, neće dovesti do opipljivoga rasta plaća u Gradu Sinju**, tj. da se to povećanje na prosječnim ili medijalnim plaćama izražava u visini cijene nekoliko kava.

Imajući u vidu spomenute zakonodavne okolnosti gradonačelnik Grada Sinja Miro Bulj odlučio je predložiti Gradskom vijeću Grada Sinja donošenje ove **Odluke kojom se niža od dvije stope poreza na dohodak smanjuje s 20% na 18%**.

Donošenjem ove Odluke, počevši od 1. siječnja 2024., prvotno se **osigurava rast plaća** poreznim obveznicima poreza na dohodak s područja Grada Sinja. Pritom, treba imati na umu kako u većini jedinica lokalne samouprave u Republici Hrvatskoj postoji opredjeljenje da se dosadašnje porezne stope ne mijenjaju, a u drugima se, štoviše, najavljuju i povećanja. **Tako su, primjerice, mjerodavne lokalne vlasti u** **Gradu Zagrebu najavile podizanje osnovne stope poreza na dohodak na 23,6%, u Gradu Rijeci na 22,4%, u Gradu Splitu na 21,5%, dok će Grad Osijek zadržati stopu na dosadašnjih 20%.** Ako se navedene najave ostvare i provedu, postojat će bitna razlika u poreznom opterećenju dohotka građana između gradova i općina pri čemu će **Grad Sinj, ako se ova Odluka donese, u pozitivnom smislu prednjačiti na ljestvici onih lokalnih samouprava u Hrvatskoj s najnižim porezima.**

U opisanome kontekstu **snižavanje poreza treba promatrati i kao demografsku mjeru** koja svima onima koji odluče ostati živjeti u Gradu Sinju ili se u njega dosele, jamči da će im njihova plaća, odnosno njihov dohodak u Sinju vrijediti više nego u nekim drugim gradovima i općinama.

Grad Sinj je u mandatu Mira Bulja poduzeo niz demografskih mjera. Počevši od povećanja vrtićkih kapaciteta za 51%, odluke da vrtići budu besplatni, povećanja naknada za novorođenu djecu ili potpora za stambeno zbrinjavanje prvotno mladih ljudi i obitelji koji žele živjeti u Sinju i sl. Smanjenjem poreza na dohodak zaokružuje se cjeloviti i sveobuhvatan sustav demografskih potpora na području Grada Sinja.

Grad Sinj ovom Odlukom ulaže dodatne napore kako bi znatnije utjecao na demografske trendove, tj. kako bi se smanjilo iseljavanje s jedne strane, te potaknuo povratak stanovništva i doseljavanje, s druge strane. U tom smislu, ohrabruju nas nedavno objavljeni službeni podaci Državnog zavoda za statistiku koji pokazuju kako je **Grad Sinj u protekloj 2022. godini imao pozitivan migracijski saldo**, odnosno da je zabilježio **više doseljenih, nego odseljenih stanovnika**.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke će se osigurati sredstva u Proračunu Grada Sinja za 2024.

**IV.TEKST PRIJEDLOGA ODLUKE**

-Prijedlog Odluke o visini poreznih stopa godišnjeg poreza na dohodak

**V. PRILOZI**

-

- **PRIJEDLOG**

Na temelju članaka 19.a stavka 1. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23) i članka 48. Statuta Grada Sinja („Službeni glasnik Grada Sinja“ broj 2/21), na prijedlog Gradonačelnika Grada Sinja Mira Bulja, Gradsko vijeće Grada Sinja na sjednici, 2023., donijelo je

**ODLUKU   
o visini poreznih stopa godišnjeg poreza na dohodak**

**Članak 1.**

Ovom Odlukom utvrđuju se visine poreznih stopa godišnjeg poreza na dohodak za porezne obveznike na području Grada Sinja.

**Članak 2.**

Porezne stope iz članka 1. ove Odluke utvrđuju se kako slijedi:

* niža porezna stopa od 18,00%,
* viša porezna stopa od 30%.

**Članak 3.**

Ova Odluka objavit će se u Službenom glasniku Grada Sinja i Narodnim novinama, a stupa na snagu 1. siječnja 2024.

KLASA:

URBROJ:

Sinj,

Predsjednik

Gradskog vijeća

Petar Župić